**DĖL SUTIKIMO PRIIMTI DOVANOJAMĄ NEKILNOJAMĄJĮ turtĄ, UNIKALUS NR. 4400-0320-5349, Rokiškio RAJONO SAVIVALDYBĖS NUOSAVYBĖN**

2018 m. vasario 23 d. Nr. TS-

Rokiškis

Vadovaudamasi Lietuvos Respublikos vietos savivaldos 16 straipsnio 2 dalies 21 punktu, 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu, Lietuvos Respublikos civilinio kodekso 6.465 straipsniu ir atsižvelgdama į Janinos Emilijos Jočienės 2017 m. spalio 23 d. pasižadėjimą „Dėl žemės sklypo dovanojimo (paaukojimo)“, Rokiškio rajono savivaldybės taryba

n u s p r e n d ž i a:

1. Sutikti neatlygintinai (pagal dovanojimo sandorį) priimti iš Janinos Emilijos Jočienės, gyv. Kriaunų k., Kriaunų sen., Rokiškio r. sav., 0,5900 ha žemės sklypą, unikalus Nr. 4400-0320-5349, esantį Kriaunų k., Kriaunų sen., Rokiškio r. sav.
2. Įgalioti Rokiškio rajono savivaldybės administracijos pavaduotoją laikinai einančią direktoriaus pareigas Danguolę Kondratenkienę pasirašyti šio sprendimo 1 punkte nurodyto turto dovanojimo sutartį.
3. Apmokėti šio sprendimo 1 punkte nurodyto žemės sklypo dovanojimo sutarties sudarymo išlaidas.

Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

###### Savivaldybės meras Antanas Vagonis

Martyna Meilutė

Rokiškio rajono savivaldybės tarybai

**DĖL SUTIKIMO PRIIMTI DOVANOJAMĄ NEKILNOJAMĄJĮ TURTĄ, UNIKALUS NR. 4400-0320-5349, ROKIŠKIO RAJONO SAVIVALDYBĖS NUOSAVYBĖN**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Patvirtinti sutikimą priimti dovanojamą nekilnojamąjį turtą – žemės sklypą, unikalus Nr. 4400-0320-5349, esantį Kriaunų k., Kriaunų sen., Rokiškio r. sav., priklausantį Janinai Emilijai Jočienei, Rokiškio rajono savivaldybės nuosavybėn.

**Šiuo metu esantis teisinis reglamentavimas.**

 Lietuvos Respublikos valstybės ir savivaldybių turto valdymo, naudojimo ir disponavimo juo įstatymo Nr. VIII-729 pakeitimo įstatymo 6 str. 5 punktas numato, kad vienas iš savivaldybės turto įsigijimo būdų yra įsigijimas pagal sandorius.

**Sprendimo projekto esmė.**

Šio sprendimo projektu siūloma sutikti priimti dovaną – žemės sklypą, unikalus Nr. 4400-0320-5349, esantį Kriaunų k., Kriaunų sen., Rokiškio r. sav., žemės sklypo savininkė Janina Emilija Jočienė, kuris bus paskirtas Kriaunų kapinių išplėtimui. Žemės sklypas, kuris buvo numatytas Kriaunų kapinių išplėtimui, suformuotas detaliuoju planu, atlikti kadastriniai matavimai ir įregistruotas, netenkina Kriaunų kaimo gyventojų dėl žemos sklypo vietos, aukštų gruntinių vandenų. Dovanotam žemės sklypui formavimo ir pertvarkymo projekto metu, bus pakeista paskirtis (iš žemės ūkio paskirties – į kitos paskirties žemę), nustatytas naudojimo būdas – bendro naudojimo (miestų, miestelių ir kaimų ar savivaldybių bendrojo naudojimo) teritorijos, atliekami kadastriniai matavimai. Taip pat įrengtas naujai kelias, kuriuo kitų žemės sklypų savininkai patenka į toliau esančius sklypus, kadangi dabartinis kelias yra tarp esamų bei numatomų plėsti kapinių ir dalis šio kelio (servituto) patenka į dovanojamą sklypą. Sprendimo projektas parengtas, atsižvelgiant į iniciatyvinės grupės prašymą (buvo pateiktas prašymas su parašais dėl Kriaunų kapinių plėtrai suformuoto žemės sklypo pakeitimo į kitą sklypą, kurį tam tikslui dovanoja J. E. Jočienė).

**Galimos pasekmės, priėmus siūlomą tarybos sprendimo projektą:**

**teigiamos** – tokiu būdu būtų įgyvendintas Kriaunų kaimo gyventojų prašymas Kriaunų kapinių plėtrą įrengti J. E. Jočienės dovanotame žemės sklype;

**neigiamos** – savivaldybė turės papildomų išlaidų žemės sklypo formavimo ir pertvarkymo projekto rengimui, kadastriniams matavimams ir naujo kelio įrengimui.

**Finansavimo šaltiniai ir lėšų poreikis**.

Formavimo ir pertvarkymo projekto preliminari kaina 340 Eur. Kadastrinių matavimų kaina apie 190 Eur., sklypo įregistravimo kaina apie 60 Eur. Kelio perkėlimas (gruntinio kelio įrengimas) kaina apie 10000 Eur. Bendra suma už sklypo suformavimą, kadastrinius matavimu, jo įregistravimą ir kelio perkėlimą – 10590 Eur.

Tikslios sklypo formavimo ir pertvarkymo projekto parengimo lėšos bus aiškios po paslaugų viešųjų pirkimų.

**Kokia sprendimo nauda Rokiškio rajono gyventojams.**

Bus įvykdytas Kriaunų gyventojų prašymas artimuosius laidoti jų pageidaujamoje vietoje (J. E. Jočienės dovanotame žemės sklype panaudojant jį Kriaunų kapinių išplėtimui).

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalies numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vyr. specialistė Martyna Meilutė